P9_TA(2021)0260

Νέες δυνατότητες για τη νόμιμη μετανάστευση εργατικού δυναμικού

Ψήφισμα του Ευρωπαϊκού Κοινοβουλίου της 20ής Μαΐου 2021 σχετικά με νέες δυνατότητες νόμιμης μετανάστευσης εργατικού δυναμικού (2020/2010(INI))

(2022/C 15/21)

Το Ευρωπαϊκό Κοινοβούλιο,

— έχοντας υπόψη τη Συνθήκη για την Ευρωπαϊκή Ένωση, και ιδίως το άρθρο 3 παράγραφος 2, και τη Συνθήκη για τη λειτουργία της Ευρωπαϊκής Ένωσης (ΣΛΕΕ), και ιδίως το άρθρο 79,

— έχοντας υπόψη την Ευρωπαϊκή Σύμβαση για την Προστασία των Δικαιωμάτων του Ανθρώπου και των Θεμελιωδών Ελευθεριών, και ιδίως το άρθρο 2 του πρωτοκόλλου αριθ. 4,

— έχοντας υπόψη τον Χάρτη των Θεμελιωδών Δικαιωμάτων της Ευρωπαϊκής Ένωσης, και ιδίως το άρθρο 45,

— έχοντας υπόψη την Οικουμενική Διακήρυξη των Δικαιωμάτων του Ανθρώπου του 1948, και ιδίως το άρθρο 13,

— έχοντας υπόψη τον ευρωπαϊκό πυλώνα κοινωνικών δικαιωμάτων, και ιδίως τις αρχές 5, 6, 10, 12 και 16,

— έχοντας υπόψη τους διεθνείς κανόνες εργασίας σχετικά με τη μετανάστευση του εργατικού δυναμικού που εγκρίθηκαν από τη Διεθνή Διάσκεψη Εργασίας της Διεθνούς Οργάνωσης Εργασίας, καθώς και τη Διεθνή Σύμβαση για την προστασία των δικαιωμάτων όλων των διακινούμενων εργαζομένων και των μελών των οικογενειών τους, η οποία εγκρίθηκε από τη Γενική Συνέλευση των Ηνωμένων Εθνών στις 18 Δεκεμβρίου 1990,

— έχοντας υπόψη την ανακοίνωση της Επιτροπής, της 13ης Μαΐου 2015, με τίτλο «Ευρωπαϊκό πρόγραμμα δράσης για τη μετανάστευση» (COM(2015)0240),

— έχοντας υπόψη την ανακοίνωση της Επιτροπής της 6ης Απριλίου 2016, με τίτλο «Μεταρρύθμιση του κοινού ευρωπαϊκού συστήματος ασύλου και προώθηση των νόμιμων οδών προς την Ευρώπη» (COM(2016)0197) και της 12ης Σεπτεμβρίου 2018 με τίτλο «Προώθηση των νόμιμων οδών προς την Ευρώπη: απαραίτητο στοιχείο για μια ισορροπημένη και συνολική μεταναστευτική πολιτική που θεσπίζει νόμιμους διαύλους μετανάστευσης» (COM(2018)0635),

— έχοντας υπόψη την ανακοίνωση της Επιτροπής, της 23ης Σεπτεμβρίου 2020 σχετικά με ένα νέο σύμφωνο για τη μετανάστευση και το άσυλο (COM(2020)0609),

— έχοντας υπόψη το σχέδιο δράσης και την πολιτική δήλωση που εγκρίθηκαν στη σύνοδο κορυφής ΕΕ-Αφρικής για τη μετανάστευση στη Βαλέτα στις 11 και 12 Νοεμβρίου 2015, και ειδικότερα τα αντίστοιχα μέρη τους σχετικά με την νόμιμη μετανάστευση και την κινητικότητα,

— έχοντας υπόψη το Παγκόσμιο Σύμφωνο για την ασφαλή, ομαλή και νόμιμη μετανάστευση της 10ης Δεκεμβρίου 2018,

— έχοντας υπόψη το καταπιστευματικό Ταμείο Έκτακτης Ανάγκης της ΕΕ για την Αφρική,

— έχοντας υπόψη το ψήφισμά του, της 12ης Απριλίου 2016, σχετικά με την κατάσταση στη Μεσόγειο και την ανάγκη για μια ολιστική προσέγγιση της ΕΕ όσον αφορά τη μετανάστευση (1),

— έχοντας υπόψη το έγγραφο εργασίας του της 15ης Ιανουαρίου 2016 για την ανάπτυξη κατάλληλων νόμιμων διαύλων για την οικονομική μετανάστευση (2),

— έχοντας υπόψη την ανακοίνωση της Επιτροπής, της 24ης Νοεμβρίου 2020, με τίτλο «Σχέδιο δράσης για την ενσωμάτωση και την ένταξη για την περίοδο 2021-2027» (COM(2020)0758),

— έχοντας υπόψη το ψήφισμά του, της 19ης Ιουνίου 2020, σχετικά με την ευρωπαϊκή προστασία των διασυνοριακών και εποχικών εργαζομένων στο πλαίσιο της κρίσης της νόσου COVID-19, (3),

— έχοντας υπόψη τον κανονισμό (ΕΕ) 2019/1149 του Ευρωπαϊκού Κοινοβουλίου και του Συμβουλίου, της 20ής Ιουνίου 2019, για την ίδρυση Ευρωπαϊκής Αρχής Εργασίας (4),

— έχοντας υπόψη τις μελέτες του Θεματικού Τμήματος Δικαιωμάτων των Πολιτών και Συνταγματικών Υποθέσεων της Γενικής Διεύθυνσης Εσωτερικών Πολιτικών του Σεπτεμβρίου 2015 με τίτλο «Exploring new avenues for legislation for labour migration to the European Union» (Διερεύνηση νέων οδών για τη νομοθεσία σχετικά με τη μετανάστευση εργατικού δυναμικού στην Ευρωπαϊκή Ένωση) και του Οκτωβρίου 2015 με τίτλο «EU cooperation with third countries in the field of migration» (Συνεργασία της ΕΕ με τρίτες χώρες στον τομέα της μετανάστευσης), καθώς και τη μελέτη της EPRS του Μαρτίου 2019 με τίτλο «The cost of non-Europe in the area of legal migration» (Το κόστος της μη Ευρώπης στον τομέα της νόμιμης μετανάστευσης),

— έχοντας υπόψη τον «έλεγχο καταλληλότητας της νομοθεσίας της ΕΕ για τη νόμιμη μετανάστευση» της Επιτροπής, της 29ης Μαρτίου 2019 («έλεγχος καταλληλότητας»),

— έχοντας υπόψη τη μελέτη του Κοινού Κέντρου Ερευνών της Επιτροπής της 23ης Απριλίου 2020 με τίτλο «Immigrant key workers: Their contribution to Europe’s COVID-19 response» (Μετανάστες εργαζόμενοι σε τομείς ζωτικής σημασίας: η συμβολή τους στην αντιμετώπιση της COVID-19 από την Ευρώπη) και την τεχνική έκθεσή του της 19ης Μαΐου 2020 με τίτλο «A vulnerable workforce: Migrant workers in the COVID-19 pandemic» (Ένα ευάλωτο εργατικό δυναμικό: μετανάστες εργαζόμενοι στην πανδημία της COVID-19),

— έχοντας υπόψη τις μελέτες του Ευρωπαϊκού Δικτύου Μετανάστευσης,

— έχοντας υπόψη τις μελέτες του Οργανισμού Οικονομικής Συνεργασίας και Ανάπτυξης,

— έχοντας υπόψη το έργο και τις εκθέσεις του Ειδικού Εισηγητή του ΟΗΕ για τα ανθρώπινα δικαιώματα των μεταναστών,

— έχοντας υπόψη το έργο, τις εκθέσεις και τα ψηφίσματα του Συμβουλίου της Ευρώπης,

— έχοντας υπόψη το έργο και τις εκθέσεις του Διεθνούς Οργανισμού Μετανάστευσης,

— έχοντας υπόψη το κεκτημένο της ΕΕ για τη νόμιμη μετανάστευση του εργατικού δυναμικού που αναπτύχθηκε μεταξύ 2004 και 2016 και το οποίο ρυθμίζει τις προϋποθέσεις εισόδου και διαμονής και τα δικαιώματα των εργαζομένων υπηκόων τρίτων χωρών και περιλαμβάνει:

— την οδηγία 2009/50/ΕΚ του Συμβουλίου, της 25ης Μαΐου 2009, σχετικά με τις προϋποθέσεις εισόδου και διαμονής υπηκόων τρίτων χωρών με σκοπό την απασχόληση υψηλής ειδίκευσης (5) («οδηγία για την μπλε κάρτα»),

— την οδηγία 2011/98/ΕΕ του Ευρωπαϊκού Κοινοβουλίου και του Συμβουλίου, της 13ης Δεκεμβρίου 2011, σχετικά με ενιαία διαδικασία υποβολής αίτησης για τη χορήγηση στους υπηκόους τρίτων χωρών ενιαίας άδειας διαμονής και εργασίας στην επικράτεια κράτους μέλους και σχετικά με κοινό σύνολο δικαιωμάτων για τους εργαζομένους από τρίτες χώρες που διαμένουν νομίμως σε κράτος μέλος (6) (οδηγία για την ενιαία άδεια),

— την οδηγία 2014/36/EE του Ευρωπαϊκού Κοινοβουλίου και του Συμβουλίου, της 26ης Φεβρουαρίου 2014, σχετικά με τις προϋποθέσεις εισόδου και διαμονής υπηκόων τρίτων χωρών με σκοπό την εποχιακή εργασία (7) (οδηγία για τους εποχικούς εργαζόμενους),

— την οδηγία 2014/66/ΕΕ του Ευρωπαϊκού Κοινοβουλίου και του Συμβουλίου, της 15ης Μαΐου 2014, σχετικά με τις προϋποθέσεις εισόδου και διαμονής υπηκόων τρίτων χωρών στο πλαίσιο ενδοεταιρικής μετάθεσης (8) (οδηγία για την ενδοεταιρική μετάθεση),

— την οδηγία (ΕΕ) 2016/801 του Ευρωπαϊκού Κοινοβουλίου και του Συμβουλίου, της 11ης Μαΐου 2016, σχετικά με τις προϋποθέσεις εισόδου και διαμονής υπηκόων τρίτων χωρών με σκοπό την έρευνα, τις σπουδές, την πρακτική άσκηση, την εθελοντική υπηρεσία, τις ανταλλαγές μαθητών ή τα εκπαιδευτικά προγράμματα και την απασχόληση των εσωτερικών άμισθων βοηθών (au pair) (9),

— έχοντας υπόψη την πρόταση της Επιτροπής, της 7ης Ιουνίου 2016, για οδηγία του Ευρωπαϊκού Κοινοβουλίου και του Συμβουλίου σχετικά με τις προϋποθέσεις εισόδου και διαμονής υπηκόων τρίτων χωρών με σκοπό την απασχόληση υψηλών δεξιοτήτων (COM(2016)0378), και τις αντίστοιχες θέσεις που εγκρίθηκαν από το Ευρωπαϊκό Κοινοβούλιο και το Συμβούλιο το 2017,

— έχοντας υπόψη τις οδηγίες που ρυθμίζουν τις προϋποθέσεις εισόδου και διαμονής και τα δικαιώματα άλλων ευρύτερων κατηγοριών υπηκόων τρίτων χωρών, όπως οι οδηγίες σχετικά με το δικαίωμα οικογενειακής επανένωσης (10) και με το καθεστώς υπηκόων τρίτων χωρών οι οποίοι είναι επί μακρόν διαμένοντες (11),

— έχοντας υπόψη τις οδηγίες που ρυθμίζουν τις προϋποθέσεις εισόδου και διαμονής για κατηγορίες υπηκόων τρίτων χωρών που δεν εισέρχονται στην ΕΕ για να εργαστούν, αλλά επιτρέπεται να το κάνουν, όπως οι οδηγίες που χορηγούν στους δικαιούχους διεθνούς προστασίας το δικαίωμα πρόσβασης στην απασχόληση και την αυτοαπασχόληση μετά την αναγνώριση του καθεστώτος τους, ή που παρέχουν στους αιτούντες διεθνή προστασία πρόσβαση στην αγορά εργασίας το αργότερο εννέα μήνες μετά την υποβολή της αίτησής τους,

— έχοντας υπόψη το άρθρο 54 του Κανονισμού του,

— έχοντας υπόψη τη γνωμοδότηση της Επιτροπής Απασχόλησης και Κοινωνικών Υποθέσεων,

— έχοντας υπόψη την έκθεση της Επιτροπής Πολιτικών Ελευθεριών, Δικαιοσύνης και Εσωτερικών Υποθέσεων (A9-0143/2021),

A. λαμβάνοντας υπόψη ότι το ισχύον ενωσιακό νομοθετικό πλαίσιο για τη νόμιμη μετανάστευση εργατικού δυναμικού («νόμιμη μετανάστευση») είναι κατακερματισμένο, καθώς περιλαμβάνει τομεακές οδηγίες που καθορίζουν τις προϋποθέσεις εισόδου και διαμονής για συγκεκριμένες κατηγορίες υπηκόων τρίτων χωρών·

B. λαμβάνοντας υπόψη ότι το συνονθύλευμα κανόνων που βασίζονται σε 27 εθνικές προσεγγίσεις καθιστά την Ένωση και τα κράτη μέλη της μη ελκυστικό προορισμό για τη νόμιμη μετανάστευση·

Γ. λαμβάνοντας υπόψη ότι, παρά την πρόθεση που εκφράζεται στο ευρωπαϊκό θεματολόγιο για τη μετανάστευση για υιοθέτηση ολοκληρωμένης προσέγγισης, η νόμιμη μετανάστευση δεν αντικατοπτρίζεται σχεδόν καθόλου στην ανάπτυξη της μεταναστευτικής πολιτικής της ΕΕ από το 2015·

Δ. λαμβάνοντας υπόψη ότι το νέο σύμφωνο για τη μετανάστευση και το άσυλο δεν περιλαμβάνει συγκεκριμένες προτάσεις για τη νόμιμη μετανάστευση εργατικού δυναμικού, παρά το γεγονός ότι η νόμιμη μετανάστευση εργατικού δυναμικού είναι απαραίτητη για μια ολοκληρωμένη πολιτική μετανάστευσης και ασύλου·

E. λαμβάνοντας υπόψη ότι το ισχύον νομοθετικό πλαίσιο κλίνει προς την απασχόληση είτε σε πολυεθνικές εταιρείες (οδηγία για την ενδοεταιρική μετάθεση) είτε σε εταιρείες που δραστηριοποιούνται σε τομείς των αγορών εργασίας της Ένωσης με υψηλή ειδίκευση ή υψηλές αποδοχές (οδηγία για την μπλε κάρτα), με μία μόνο οδηγία να επικεντρώνεται στη μετανάστευση με χαμηλότερες αποδοχές (οδηγία για τους εποχιακούς εργαζομένους)·

ΣΤ. λαμβάνοντας υπόψη ότι υπάρχει έλλειψη εργατικού δυναμικού στην ΕΕ για συγκεκριμένα επίπεδα δεξιοτήτων, τομείς και επαγγέλματα, συμπεριλαμβανομένων των επαγγελμάτων χαμηλής ειδίκευσης (12)· λαμβάνοντας υπόψη ότι η ανακοίνωση της Επιτροπής του 2018 για την προώθηση των νόμιμων οδών προς την Ευρώπη αναγνωρίζει τις ελλείψεις σε «ειδικευμένους επαγγελματίες» και «επαγγέλματα που απαιτούν λιγότερο τυπικές δεξιότητες»·

Ζ. λαμβάνοντας υπόψη ότι η πανδημία της COVID-19 έχει αναδείξει την έντονη εξάρτησή μας από τους εργαζόμενους πρώτης γραμμής και τον βασικό ρόλο που διαδραματίζουν οι μετανάστες εργαζόμενοι στην παροχή υπηρεσιών πρώτης γραμμής στην ΕΕ, όπου οι πληθυσμοί γηράσκουν ταχέως και όπου το 13 % κατά μέσο όρο των εργαζομένων σε καίριες θέσεις εργασίας είναι μετανάστες (13)· λαμβάνοντας υπόψη ότι η νόσος COVID-19 έχει επηρεάσει σημαντικά τους μετανάστες, τις οικογένειές τους, τις κοινότητες υποδοχής και τις χώρες καταγωγής τους, και έχει επίσης επιδεινώσει τις υφιστάμενες αδυναμίες που αντιμετωπίζουν οι μετανάστες εργαζόμενοι και οι οικογένειές τους σε ολόκληρη την ΕΕ, οι οποίες εμποδίζουν την κινητικότητά τους, την πρόσβασή τους στην αγορά εργασίας, το δικαίωμά τους σε αξιοπρεπείς συνθήκες εργασίας και την πρόσβασή τους στην κοινωνική φροντίδα και υγειονομική περίθαλψη·

H. λαμβάνοντας υπόψη ότι το Παγκόσμιο Σύμφωνο για την ασφαλή, ομαλή και νόμιμη μετανάστευση ενισχύει τη συνεργασία στον τομέα της μετανάστευσης και αναγνωρίζει τις κοινές ευθύνες όλων των κρατών να αντιμετωπίζουν τις ανάγκες και τις ανησυχίες των άλλων στον τομέα της μετανάστευσης και την πρωταρχική υποχρέωση σεβασμού, προστασίας και εκπλήρωσης των ανθρωπίνων δικαιωμάτων όλων των μεταναστών, ανεξάρτητα από το καθεστώς μετανάστευσής τους, προωθώντας ταυτόχρονα την ασφάλεια και την ευημερία όλων των κοινοτήτων·

1. ξεκινά από την αρχή ότι η μετανάστευση είναι φυσιολογική και ότι οι άνθρωποι μετακινούνται συνεχώς· αναγνωρίζει τη συμβολή των υπηκόων τρίτων χωρών στις κοινωνίες, τις οικονομίες και τους πολιτισμούς μας και τονίζει ότι η διαχείριση της μετανάστευσης πρέπει να γίνεται με εύρυθμο, ασφαλή και νόμιμο τρόπο· πιστεύει ότι για να δημιουργηθούν νέες δυνατότητες για τη νόμιμη μετανάστευση εργατικού δυναμικού, η ΕΕ θα πρέπει να θέσει φιλόδοξους και διαχρονικούς στόχους, χρησιμοποιώντας αποτελεσματικά και βελτιώνοντας ταυτόχρονα το υφιστάμενο νομικό και πολιτικό πλαίσιο·

Το υφιστάμενο νομοθετικό πλαίσιο της ΕΕ

2. σημειώνει ότι το άρθρο 79 ΣΛΕΕ προβλέπει τη διαχείριση της νόμιμης μετανάστευσης σε επίπεδο Ένωσης και δεσμεύει τα κράτη μέλη να αναπτύξουν κοινή μεταναστευτική πολιτική, συμπεριλαμβανομένων κοινών κανόνων σχετικά με τις προϋποθέσεις εισόδου και διαμονής των υπηκόων τρίτων χωρών και τους ορισμούς των δικαιωμάτων που απολαμβάνουν όταν γίνονται μόνιμοι κάτοικοι της Ένωσης, συμπεριλαμβανομένων των προϋποθέσεων που διέπουν την ελεύθερη κυκλοφορία και την διαμονή σε άλλα κράτη μέλη· αναγνωρίζει ότι το άρθρο 79 παράγραφος 5 ΣΛΕΕ διαφυλάσσει το δικαίωμα των κρατών μελών να καθορίζουν τον αριθμό των υπηκόων τρίτων χωρών που εισέρχονται στο έδαφός τους προς αναζήτηση εργασίας·

3. υπογραμμίζει τις θετικές επιπτώσεις του πλαισίου της ΕΕ στη μετανάστευση εργατικού δυναμικού που εντόπισε η Επιτροπή στο πλαίσιο του ελέγχου καταλληλότητας που διενήργησε· σημειώνει την ύπαρξη ενός βαθμού εναρμόνισης των προϋποθέσεων, των διαδικασιών και των δικαιωμάτων, και αυξημένης ασφάλειας δικαίου για τους υπηκόους τρίτων χωρών, τους εργοδότες και τις τοπικές, περιφερειακές και εθνικές διοικήσεις· σημειώνει, επιπλέον, τα οφέλη της εν λόγω εναρμόνισης για τον ανταγωνισμό στις αγορές εργασίας της ΕΕ·

4. υπογραμμίζει ότι η προσέγγιση της ΕΕ όσον αφορά τη νόμιμη μετανάστευση εργατικού δυναμικού δεν αποκλείει αυτομάτως την ανάγκη για εθνικά νομοθετικά πλαίσια· υπενθυμίζει ότι το υφιστάμενο ενωσιακό πλαίσιο που διέπει τη νόμιμη μετανάστευση στην Ένωση είναι κατακερματισμένο, επικεντρώνεται σε συγκεκριμένες κατηγορίες εργαζομένων, κυρίως εργαζομένων που απασχολούνται σε τομείς υψηλών αποδοχών, δεν αντιμετωπίζει τις εν λόγω κατηγορίες εργαζομένων με τον ίδιο τρόπο, μεταξύ άλλων προβλέποντας διαφορετικά επίπεδα δικαιωμάτων, και επιτρέπει την ύπαρξη παράλληλων εθνικών νομοθετικών πλαισίων· τονίζει ότι το σημερινό ασύμμετρο συνονθύλευμα εθνικών και ενωσιακών νομοθεσιών, μολονότι αντικατοπτρίζει τις διαφορές μεταξύ των εθνικών αγορών εργασίας, θέτει τα εν λόγω εθνικά νομοθετικά πλαίσια σε ανταγωνισμό μεταξύ τους και με το ενωσιακό πλαίσιο και συνεπάγεται, κατ’ επέκταση, γραφειοκρατικές διαδικασίες τόσο για τους μελλοντικούς εργαζόμενους όσο και για τους εργοδότες·

5. πιστεύει ότι μια τέτοια προσέγγιση εξυπηρετεί μόνο την κάλυψη βραχυπρόθεσμων αναγκών και δεν συνάδει με τον στόχο της Ένωσης για μια ολοκληρωμένη προσέγγιση της μεταναστευτικής πολιτικής· πιστεύει, εάν είναι καλά σχεδιασμένη και ορθά διαχειριζόμενη, η μετανάστευση εργατικού δυναμικού μπορεί να αποτελέσει πηγή ευημερίας, καινοτομίας και ανάπτυξης, τόσο για τις χώρες αποστολής όσο και για τις χώρες υποδοχής·

6. τονίζει ότι στον έλεγχο καταλληλότητας που διενήργησε, η Επιτροπή κατέληξε σε παρόμοιο συμπέρασμα και εντόπισε την ανάγκη να αντιμετωπιστούν οι ασυνέπειες, τα κενά και οι ελλείψεις μέσω ενός ευρέος φάσματος μέτρων, συμπεριλαμβανομένων νομοθετικών μέτρων· σημειώνει, επιπλέον, τις ευνοϊκές επιπτώσεις των νέων δυνατοτήτων για τη νόμιμη μετανάστευση εργατικού δυναμικού στη μείωση της παράτυπης μετανάστευσης, η οποία είναι επικίνδυνη για τους υπηκόους τρίτων χωρών που αναζητούν εργασία στην Ένωση και μπορεί να έχει αρνητικές επιπτώσεις στις αγορές εργασίας των κρατών μελών·

7. γνωρίζει ότι το ισχύον ενωσιακό πλαίσιο που διέπει τη νόμιμη μετανάστευση αναπτύχθηκε, εν μέρει, για την πρόληψη της εργασιακής εκμετάλλευσης και την προστασία των δικαιωμάτων των εργαζομένων υπηκόων τρίτων χωρών· σημειώνει, ωστόσο, ότι οι υφιστάμενες οδηγίες είχαν περιορισμένο μόνο αντίκτυπο στην πρόληψη της εργασιακής εκμετάλλευσης και ότι οι μετανάστες εργαζόμενοι εξακολουθούν να υφίστανται άνιση μεταχείριση και εργασιακή εκμετάλλευση· καλεί την Ένωση να αναλάβει συντονισμένη δράση για την αντιμετώπιση αυτής της άνισης μεταχείρισης και εκμετάλλευσης· θεωρεί ότι η χρήση αδειών περιορισμένης διάρκειας σε περιπτώσεις εκμετάλλευσης αποτελεί καλή πρακτική σε εθνικό επίπεδο, η οποία θα πρέπει να προωθηθεί σε ολόκληρη την Ένωση· υπογραμμίζει την ανάγκη να ληφθούν μέτρα για τη βελτίωση της προσβασιμότητας και της αποτελεσματικότητας των μηχανισμών παρακολούθησης του χώρου εργασίας· τονίζει ότι θα πρέπει να θεσπιστούν αποτελεσματικοί μηχανισμοί υποβολής καταγγελιών για την προστασία όλων των διακινούμενων εργαζομένων από την εκμετάλλευση, σύμφωνα με την οδηγία του 2009 για τις κυρώσεις κατά των εργοδοτών ( 14 ) , η οποία θα πρέπει, ειδικότερα, να εγγυάται την αποτελεσματική πρόσβαση στη δικαιοσύνη και την έννομη προστασία, εξασφαλίζοντας έτσι ίσους όρους ανταγωνισμού·

Υιοθέτηση απλουστευμένης προσέγγισης

8. επισημαίνει ότι το ισχύον νομικό πλαίσιο και η αποκλίνουσα εφαρμογή των υφιστάμενων οδηγιών από τα κράτη μέλη έχουν οδηγήσει σε πολλές ασυνέπειες για τους υπηκόους τρίτων χωρών όσον αφορά την ίση μεταχείριση, τις προϋποθέσεις εισόδου και επανεισόδου, την άδεια εργασίας, το καθεστώς διαμονής, την κινητικότητα στο εσωτερικό της ΕΕ, τα συστήματα κοινωνικής ασφάλισης, την αναγνώριση των προσόντων και την οικογενειακή επανένωση· σημειώνει ότι αυτές οι ασυνέπειες μπορούν να παρεμποδίσουν την ένταξη· τονίζει, επιπλέον, ότι αυτές οι ασυνέπειες δημιουργούν επίσης δυσκολίες για τις επιχειρήσεις που απασχολούν υπηκόους τρίτων χωρών ( 15 ) και για τις τοπικές αρχές που παρέχουν υπηρεσίες ένταξης· ζητεί τη διάδοση σε εθνικό επίπεδο των σχετικών πληροφοριών για τις επιχειρήσεις·

9. τονίζει την προστιθέμενη αξία της ύπαρξης ενός ολοκληρωμένου ενωσιακού πλαισίου για τη νόμιμη μετανάστευση ως μέρους μιας ολιστικής προσέγγισης της μετανάστευσης, δεδομένου ότι παρέχει ευκαιρίες μέσω νόμιμων και ασφαλών διαύλων για τη μετανάστευση που σχετίζεται με το εργατικό δυναμικό, βελτιώνει την πρόσβαση των υπηκόων τρίτων χωρών στην αγορά εργασίας της Ένωσης, ενθαρρύνει την πιο ομαλή μετανάστευση, προσελκύει τους εργαζόμενους, τους φοιτητές και τις επιχειρήσεις που χρειάζονται οι αγορές εργασίας της ΕΕ και οι εθνικές αγορές εργασίας, συμβάλλει στην υπονόμευση του εγκληματικού επιχειρηματικού μοντέλου των παράνομων διακινητών και των εμπόρων ανθρώπων, διασφαλίζει ότι οι εργαζόμενοι υπήκοοι τρίτων χωρών θα αντιμετωπίζονται σύμφωνα με τα θεμελιώδη δικαιώματα, βελτιώνει την πρόσβαση σε αξιοπρεπείς συνθήκες εργασίας και προωθεί την ισότιμη ενσωμάτωση γυναικών και ανδρών· πιστεύει ότι αυτή η ολιστική προσέγγιση ωφελεί τους εργαζομένους τρίτων χωρών και τις οικογένειές τους, τις κοινότητες υποδοχής και τις χώρες καταγωγής τους·

10. επαναλαμβάνει ότι η καλύτερη και πιο συνεπής εφαρμογή του ισχύοντος νομοθετικού πλαισίου, η καλύτερη επιβολή των δικαιωμάτων που προβλέπονται στις υφιστάμενες οδηγίες και η καλύτερη διάδοση πληροφοριών για την ευαισθητοποίηση σχετικά με τις εφαρμοστέες διαδικασίες είναι τα πρώτα πρακτικά μέτρα που πρέπει να ληφθούν·

11. συνιστά την απλούστευση και την εναρμόνιση του νομοθετικού πλαισίου μέσω της ευθυγράμμισης των διατάξεων των υφιστάμενων οδηγιών για τη νόμιμη μετανάστευση σχετικά με τις διαδικασίες υποβολής αιτήσεων, τους λόγους εισδοχής και άρνησης, τις διαδικαστικές εγγυήσεις, την ίση μεταχείριση, την πρόσβαση στην αγορά εργασίας, συμπεριλαμβανομένων της αλλαγής εργοδότη, της οικογενειακής ενότητας σύμφωνα με τη νομολογία του Δικαστηρίου της Ευρωπαϊκής Ένωσης και της κινητικότητας εντός της ΕΕ·

12. χαιρετίζει την προγραμματισμένη επανεξέταση από την Ευρωπαϊκή Επιτροπή της οδηγίας για την ενιαία άδεια· προτείνει να επεκταθεί το πεδίο εφαρμογής και η εφαρμογή της οδηγίας ώστε να ισχύει για μια ευρύτερη κατηγορία εργαζομένων· επίσης, χαιρετίζει την προγραμματισμένη επανεξέταση από την Ευρωπαϊκή Επιτροπή της οδηγίας για τους επί μακρόν διαμένοντες, η οποία παρέχει μια ευκαιρία ενίσχυσης της κινητικότητας και απλούστευσης και εναρμόνισης των διαδικασιών· προσβλέπει στην επικείμενη έκθεση εφαρμογής της Επιτροπής σχετικά με την οδηγία για τους εποχιακούς εργαζομένους, η οποία θα πρέπει να εξετάσει λεπτομερώς τις διατάξεις σχετικά με το καθεστώς διαμονής, την ίση μεταχείριση και τη μέγιστη διάρκεια διαμονής· καλεί την Επιτροπή να εξετάσει τη νομοθετική αναθεώρηση της προαναφερόμενης οδηγίας μετά την αξιολόγησή της· καλεί την Επιτροπή να προτείνει κατάλληλη νομοθετική δράση για τη βελτίωση των υφιστάμενων οδηγιών μέσω της ευθυγράμμισής τους με τις πιο ευνοϊκές διατάξεις·

Βελτίωση της κινητικότητας στο εσωτερικό της ΕΕ

13. υπογραμμίζει το γεγονός ότι η κινητικότητα των υπηκόων τρίτων χωρών στο εσωτερικό της ΕΕ αποτελεί βασική συνιστώσα της πολιτικής της ΕΕ για τη νόμιμη μετανάστευση, δεδομένου ότι παρέχει σαφή προστιθέμενη αξία που δεν μπορεί να επιτευχθεί σε επίπεδο κρατών μελών· υπενθυμίζει ότι η ελεύθερη κυκλοφορία των εργαζομένων συμβάλλει στην αντιστοίχιση της ζήτησης με την προσφορά στις αγορές εργασίας της ΕΕ και μπορεί επίσης να συμβάλει στις προσαρμογές της αγοράς εργασίας και στη συνολική οικονομική ανάπτυξη σε εποχές κρίσης·

14. καλεί τα κράτη μέλη να ενισχύσουν τον συντονισμό μεταξύ των εθνικών αρχών όσον αφορά τα συστήματα κινητικότητας υπηκόων τρίτων χωρών εντός της ΕΕ· επισημαίνει την ανάγκη να διευκολυνθεί η συλλογή δεδομένων, στατιστικών και αποδεικτικών στοιχείων και να ενισχυθούν η ανταλλαγή πληροφοριών, ο συντονισμός και η συνεργασία μεταξύ των εθνικών αρχών, ώστε να βελτιωθεί η αποδοτικότητα και η αποτελεσματικότητα του κεκτημένου και να αξιοποιηθεί στο έπακρο η προστιθέμενη αξία της ΕΕ·

15. τονίζει ότι περισσότερο εναρμονισμένοι και ευέλικτοι κανόνες που θα διευκολύνουν την κινητικότητα στο εσωτερικό της ΕΕ θα μπορούσαν να λειτουργήσουν ως κίνητρο για τους υπηκόους τρίτων χωρών, να αποτελέσουν θετικό μέτρο για τους εργοδότες και να βοηθήσουν τα κράτη μέλη να καλύψουν τα κενά στις αγορές εργασίας τους και να τονώσουν τις οικονομίες τους· τονίζει, επιπλέον, ότι η ενισχυμένη κινητικότητα στο εσωτερικό της ΕΕ θα επιτρέψει στους υπηκόους τρίτων χωρών που βρίσκονται ήδη στην ΕΕ να βελτιώσουν τις προοπτικές ένταξής τους·

16. σημειώνει ότι οι πιο πρόσφατα εγκριθείσες οδηγίες για τους σπουδαστές, τους ερευνητές και τους ενδοεταιρικά μετατιθέμενους παρέχουν ευρύτερα δικαιώματα κινητικότητας στους υπηκόους τρίτων χωρών από ό, τι οι οδηγίες για τη νόμιμη μετανάστευση που εγκρίθηκαν νωρίτερα, όπως η αρχική οδηγία για την μπλε κάρτα και η οδηγία για τους επί μακρόν διαμένοντες·

17. συνιστά, ως πρώτο βήμα προς την απλούστευση, να ενισχυθούν τα δικαιώματα κινητικότητας στο εσωτερικό της ΕΕ σε όλες τις υφιστάμενες οδηγίες για τη νόμιμη μετανάστευση· επαναλαμβάνει ότι η Επιτροπή θα πρέπει να προτείνει κατάλληλη νομοθετική δράση·

Δημιουργία δεξαμενής ταλέντων

18. υπογραμμίζει ότι χρειάζονται νέα εργαλεία για να μπορούν να έρχονται σε επαφή οι εργοδότες με τους δυνητικούς εργαζόμενους, να αντιμετωπιστούν οι ελλείψεις στην αγορά εργασίας και να διευκολυνθεί η αναγνώριση των προσόντων και δεξιοτήτων των υπηκόων τρίτων χωρών σε επίπεδο ΕΕ· υπογραμμίζει το γεγονός ότι απαιτείται καλύτερη ενημέρωση των εργοδοτών και των υπηκόων τρίτων χωρών σχετικά με τη νόμιμη μετανάστευση προς την ΕΕ, και ότι πρέπει να εντατικοποιηθεί ο διαρθρωμένος και ουσιαστικός διάλογος με τις ενδιαφερόμενες τρίτες χώρες σχετικά με τη νόμιμη μετανάστευση·

19. συνιστά, ως εκ τούτου, την ανάπτυξη μιας πλατφόρμας συγκέντρωσης και αντιστοίχισης ταλέντων της ΕΕ που θα λειτουργεί ως μονοαπευθυντική θυρίδα για τους εργαζόμενους υπηκόους τρίτων χωρών, τους εργοδότες της ΕΕ και τις εθνικές διοικήσεις· επισημαίνει το σχέδιο της Επιτροπής για την διερεύνηση της ανάπτυξης αυτής της πλατφόρμας συγκέντρωσης ταλέντων· συνιστά η πλατφόρμα αυτή να καλύπτει όλους τους τομείς απασχόλησης για τους εργαζόμενους χαμηλής, μεσαίας και υψηλής ειδίκευσης, καθώς και τους μισθωτούς και αυτοαπασχολούμενους, συμπεριλαμβανομένων των μικρομεσαίων και των νεοσύστατων επιχειρήσεων· σημειώνει ότι η συμμετοχή των δημόσιων υπηρεσιών απασχόλησης, μεταξύ άλλων και σε τοπικό επίπεδο, σε αυτήν την πλατφόρμα τόσο στην ΕΕ όσο και στις χώρες προέλευσης θα μπορούσε να συμβάλει στη βελτίωση των εταιρικών σχέσεων και στην οικοδόμηση εμπιστοσύνης μεταξύ των κρατών μελών και τρίτων χωρών, να δημιουργήσει επενδυτικό κλίμα και να εξασφαλίσει πιο κατάλληλη αντιμετώπιση των αναγκών απασχόλησης ή των ελλείψεων στην αγορά εργασίας· συνιστά να διευκολυνθεί η συμμετοχή τρίτων χωρών σε αυτήν την πλατφόρμα συγκέντρωσης ταλέντων, για παράδειγμα μέσω διαδικτύου ή μέσω των διπλωματικών αντιπροσωπειών της ΕΕ και των κρατών μελών·

20. τονίζει ότι αυτή η πλατφόρμα συγκέντρωσης ταλέντων της ΕΕ θα μπορούσε να χρησιμεύσει ως σημαντικό νέο εργαλείο για την αντιστοίχιση και τη διαχείριση της προσφοράς δεξιοτήτων με τις εθνικές αγορές εργασίας, και ότι η ΕΕ θα μπορούσε να διαδραματίσει σημαντικό ρόλο στη δημιουργία, την παρακολούθηση και την εποπτεία αυτού του εργαλείου, μεταξύ άλλων μέσω της χρηματοδότησης και της ανταλλαγής γνώσεων· συνιστά η πλατφόρμα να χρησιμοποιηθεί για την αποσαφήνιση και την καλύτερη εναρμόνιση των απαιτήσεων όσον αφορά την εκπαίδευση και την κατάρτιση μεταξύ των συμμετεχόντων κρατών μελών και τρίτων χωρών· θεωρεί ότι ένα εναρμονισμένο πλαίσιο για τις αιτήσεις σε επίπεδο ΕΕ, το οποίο θα βασίζεται σε μια πλατφόρμα συγκέντρωσης προσόντων, θα συμβάλει στη μείωση της γραφειοκρατίας σε επίπεδο κρατών μελών· πιστεύει ότι η ΕΕ μπορεί να διαδραματίσει σημαντικό ρόλο στον προκαταρκτικό έλεγχο των προσόντων, των γλωσσικών επιπέδων και των δεξιοτήτων· υπογραμμίζει πόσο σημαντική είναι η στοχευμένη διάδοση πληροφοριών για την προώθηση της πλατφόρμας συγκέντρωσης και αντιστοίχισης ταλέντων σε τρίτες χώρες και στα συμμετέχοντα κράτη μέλη·

21. συνιστά να διευκολυνθούν, να επιταχυνθούν, να καταστούν πιο δίκαιες και να απλουστευθούν περαιτέρω στα κράτη μέλη η αξιολόγηση, η αμοιβαία αναγνώριση και η πιστοποίηση των διπλωμάτων, πιστοποιητικών και άλλων επαγγελματικών προσόντων, συμπεριλαμβανομένης της τυπικής και μη τυπικής απόκτησης δεξιοτήτων σε τρίτες χώρες, μέσω της εφαρμογής ταχύτερων διαδικασιών και της διευκόλυνσης της πρόσβασης στις πληροφορίες· φρονεί ότι με αυτόν τον τρόπο θα ενισχυθεί η κινητικότητα εντός της ΕΕ· υπογραμμίζει ότι το ευρωπαϊκό πλαίσιο επαγγελματικών προσόντων παρέχει μια καλή βάση για τη σύνδεση των συστημάτων επαγγελματικών προσόντων τρίτων χωρών με ένα κοινό πλαίσιο αναφοράς της ΕΕ·

22. επιμένει ότι τα κράτη μέλη πρέπει να θεσπίσουν άμεσα μηχανισμούς και ρυθμίσεις για την επικύρωση της επαγγελματικής εμπειρίας και της μη τυπικής και άτυπης μάθησης σύμφωνα με τη σύσταση του Συμβουλίου του 2012 ( 16 ) · τονίζει την ανάγκη ανταλλαγής βέλτιστων πρακτικών μεταξύ των εθνικών αρχών· επιμένει ότι είναι σημαντικό να συμμετέχουν οι σχετικές οργανώσεις της κοινωνίας των πολιτών, οι κοινωνικοί εταίροι και τα δίκτυα της διασποράς και οι ίδιοι οι εργαζόμενοι υπήκοοι τρίτων χωρών, καθώς και οι τοπικές αρχές και οι διεθνείς οργανισμοί (ιδίως ο Διεθνής Οργανισμός Μετανάστευσης (ΔΟΜ), η Διεθνής Οργάνωση Εργασίας (ΔΟΕ) και ο Οργανισμός Οικονομικής Συνεργασίας και Ανάπτυξης (ΟΟΣΑ)), στις συζητήσεις σχετικά με τον ορισμό των δεξιοτήτων, οι οποίες θα πρέπει να περιλαμβάνουν την κατάρτιση στον χώρο εργασίας, τα άτυπα προσόντα και την εργασιακή εμπειρία·

Ενίσχυση των σχέσεων με τρίτες χώρες και ενίσχυση των νόμιμων διαύλων

23. τονίζει ότι, λόγω της γήρανσης του πληθυσμού της ΕΕ και της συρρίκνωσης του εργατικού δυναμικού, τα συστήματα κινητικότητας του εργατικού δυναμικού έχουν τη δυνατότητα να κινητοποιήσουν τις αγορές εργασίας της ΕΕ και να συμβάλουν στην οικονομική ανάπτυξη.

24. στηρίζει την παγκόσμια και περιφερειακή συνεργασία στον τομέα της μετανάστευσης ως έναν τρόπο να ενισχυθούν η διαθεσιμότητα και η ευελιξία των διαύλων της νόμιμης μετανάστευσης· παραμένει πεπεισμένο ότι η ενίσχυση των κατάλληλων διαύλων νόμιμης μετανάστευσης θα μπορούσε να συμβάλει στη μείωση της παράνομης μετανάστευσης, να υπονομεύσει το επιχειρηματικό μοντέλο των παράνομων διακινητών, να μειώσει την εμπορία ανθρώπων και την εργασιακή εκμετάλλευση, να ενισχύσει τις ίσες ευκαιρίες για όλους τους εργαζόμενους και να προσφέρει μια νόμιμη οδό για όσους επιθυμούν να μεταναστεύσουν στην Ένωση· στο πλαίσιο αυτό, καλεί την Επιτροπή να ρυθμίσει τα γραφεία πρόσληψης προσωπικού, ενδεχομένως μέσω της Ευρωπαϊκής Αρχής Εργασίας·

25. θεωρεί ότι ένας ευρύτερος διάλογος για τη μετανάστευση, για παράδειγμα μέσω τακτικών συνόδων κορυφής μεταξύ της ΕΕ και πολλών τρίτων χωρών, θα μπορούσε να διευκολύνει την κάλυψη των αναγκών των αγορών εργασίας της ΕΕ και την ανάπτυξη ισορροπημένων εταιρικών σχέσεων, μεταξύ άλλων με πρωτοβουλία των επιχειρήσεων και της κοινωνίας των πολιτών, που μπορούν να συμβάλουν στην προετοιμασία για την ένταξη των υπηκόων τρίτων χωρών στην αγορά εργασίας της χώρας προορισμού και να ενισχύσουν τη βιώσιμη μεταφορά των δεξιοτήτων που έχουν αποκτηθεί μεταξύ των χωρών προέλευσης και προορισμού· επισημαίνει ότι θα μπορούσε να αντληθεί έμπνευση από τις υφιστάμενες συμφωνίες που βασίζονται στις δεξιότητες και αφορούν την ανάπτυξη εταιρικών σχέσεων προσέλκυσης ταλέντων που επιτρέπουν στην χώρα προορισμού να συμμετέχει άμεσα στη διαμόρφωση των δεξιοτήτων των υπηκόων τρίτων χωρών που ενδέχεται να ενδιαφέρονται να μεταναστεύσουν στην ΕΕ, μεταξύ άλλων με τη δημιουργία εγκαταστάσεων κατάρτισης και προγραμμάτων για τρίτες χώρες, και που αντιμετωπίζουν την ανάγκη για διαφάνεια των εταιρικών σχέσεων με τρίτες χώρες, μεταξύ άλλων μέσω της ανάγκης συμμετοχής των κοινωνικών εταίρων·

26. υπογραμμίζει τον σημαντικό ρόλο των εμβασμάτων και τα οφέλη που έχει η ασφαλής, νόμιμη και ομαλή μετανάστευση τόσο για τις χώρες αποστολής όσο και για τις χώρες υποδοχής· υποστηρίζει τις προσπάθειες για την αντιμετώπιση των προβλημάτων της «διαρροής εγκεφάλων» και της «προσέλκυσης εγκεφάλων» με την περαιτέρω ανάπτυξη μέσων που θα επιτρέπουν την κυκλική μετανάστευση· καλεί, στο πλαίσιο αυτό, την Επιτροπή να αναλύσει τα οφέλη και τα μειονεκτήματα των υφιστάμενων μοντέλων που εφαρμόζονται από άλλες χώρες, όπως ένα σύστημα μορίων και μοντέλα βάσει εκδήλωσης ενδιαφέροντος· συνιστά, με στόχο τη διευκόλυνση της κυκλικής μετανάστευσης, την καθιέρωση της προτιμώμενης κινητικότητας και της πρόσβασης σε ανανεώσιμες άδειες, του δικαιώματος επανεισόδου και της παράτασης της επιτρεπόμενης περιόδου απουσίας για τους υπηκόους τρίτων χωρών ώστε να μπορούν να επιστρέφουν στις χώρες καταγωγής τους·

Ανάπτυξη του νομοθετικού πλαισίου της ΕΕ

27. υπενθυμίζει ότι η ΕΕ υστερεί όσον αφορά τον παγκόσμιο ανταγωνισμό ταλέντων· σημειώνει ότι η μόνη πρόταση σχετικά με τη νόμιμη μετανάστευση εργατικού δυναμικού που υπέβαλε η προηγούμενη Επιτροπή ήταν η πρόταση αναθεώρησης της οδηγίας για την μπλε κάρτα· παραμένει πιστό στη δέσμευσή του να επιδιώξει ουσιαστική και εκτεταμένη αναθεώρηση της οδηγίας για την μπλε κάρτα ώστε να προσφέρει προστιθέμενη αξία όσον αφορά την εναρμόνιση, την αναγνώριση των δεξιοτήτων, την απλούστευση των διαδικασιών και τη βελτίωση της κινητικότητας στο εσωτερικό της ΕΕ·

28. τονίζει ότι πρέπει να υπάρξει διαρθρωμένος διάλογος και διαβούλευση με τα ενδιαφερόμενα μέρη, συμπεριλαμβανομένων των σχετικών οργανώσεων της κοινωνίας των πολιτών, των κοινωνικών εταίρων και των δικτύων της διασποράς, των ίδιων των εργαζόμενων υπηκόων τρίτων χωρών καθώς και των τοπικών αρχών και των διεθνών οργανισμών (συγκεκριμένα του ΔΟΜ, της ΔΟΕ και του ΟΟΣΑ), όταν εξεταστεί η μελλοντική ανάπτυξη του νομοθετικού πλαισίου της ΕΕ·

29. φρονεί ότι η πολιτική της ΕΕ και οι εθνικές πολιτικές για τη νόμιμη μετανάστευση θα πρέπει να είναι επικεντρωμένες στην αντιμετώπιση της έλλειψης εργατικού δυναμικού και προσόντων· καλεί, για τον σκοπό αυτό, την Επιτροπή να αναλύσει τις ανεπάρκειες στην αγορά εργασίας και τα καθεστώτα μετανάστευσης εργατικού δυναμικού που δεν ανταποκρίνονται στις πραγματικές ανάγκες της αγοράς εργασίας· συνιστά στην Ένωση να αναπτύξει το νομοθετικό της πλαίσιο ώστε να καλύπτει, σε μεγαλύτερο βαθμό, τους υπηκόους τρίτων χωρών που αναζητούν εργασία σε θέσεις εργασίας χαμηλής ή μέσης ειδίκευσης ( 17 )

30. σημειώνει, στο πλαίσιο αυτό, ότι οι υπήκοοι τρίτων χωρών απασχολούνται συχνά στους τομείς των οικιακών εργασιών και της παροχής κατ’ οίκον φροντίδας ( 18 ) · σημειώνει ότι πρόκειται για έναν τομέα στον οποίο οι περισσότεροι εργαζόμενοι είναι γυναίκες· ζητεί από την ΕΕ και τα κράτη μέλη να κυρώσουν τη Σύμβαση αριθ. 189 της ΔΟΕ για το οικιακό προσωπικό και να διασφαλίσουν την πλήρη εφαρμογή των προτύπων απασχόλησης· καλεί, επιπλέον, την Επιτροπή να εξετάσει το ενδεχόμενο ανάληψης νομοθετικής δράσης σε αυτόν τον τομέα·

31. καλεί την Επιτροπή να αναπτύξει ένα πανευρωπαϊκό σύστημα για την προσέλκυση και τη διευκόλυνση των διασυνοριακών δραστηριοτήτων των αυτοαπασχολούμενων, των επιχειρηματιών και των νεοφυών επιχειρήσεων — προκειμένου να ενισχυθεί η καινοτομία — καθώς και των νεότερων υπηκόων τρίτων χωρών που δεν διαθέτουν επίσημα προσόντα, για παράδειγμα, μέσω θεωρήσεων για λόγους αναζήτησης εργασίας και κατάρτισης, λαμβάνοντας υπόψη τις υπηρεσίες της πλατφόρμας Europass σύμφωνα με την απόφαση (ΕΕ) 2018/646 του Ευρωπαϊκού Κοινοβουλίου και του Συμβουλίου ( 19 )

32. αναγνωρίζει ότι οι τομεακές οδηγίες δεν αποτελούν πανάκεια ούτε για τις ανάγκες της αγοράς εργασίας της ΕΕ ούτε για το ζήτημα της νόμιμης μετανάστευσης γενικότερα, αναγνωρίζοντας ότι τα κράτη μέλη διαθέτουν εθνικά καθεστώτα προσέλκυσης μεταναστών εργαζομένων· πιστεύει ότι, μεσοπρόθεσμα, η ΕΕ πρέπει να απομακρυνθεί από την τομεακή προσέγγιση και να υιοθετήσει έναν κώδικα μετανάστευσης που θα καθορίζει τους γενικούς κανόνες που θα διέπουν την είσοδο και τη διαμονή όλων των υπηκόων τρίτων χωρών που αναζητούν εργασία στην Ένωση και θα εναρμονίζει τα δικαιώματα που έχουν αυτοί οι υπήκοοι τρίτων χωρών και οι οικογένειές τους·

33. επισημαίνει ότι με ένα τέτοιο γενικό νομοθετικό μέσο αναμένεται να αντιμετωπιστεί το σημερινό συνονθύλευμα των διαδικασιών, να εξαλειφθούν οι διαφορετικές απαιτήσεις που ορίζονται στα κράτη μέλη και να επιτευχθεί η αναγκαία απλούστευση και εναρμόνιση των κανόνων χωρίς διακρίσεις εις βάρος κανενός τομέα απασχόλησης ή τύπου εργαζομένου· φρονεί, επιπλέον, ότι ένα τέτοιο μέσο θα διευκόλυνε τη συνεργασία μεταξύ των κρατών μελών και μεταξύ της ΕΕ και τρίτων χωρών·

o

o o

34. αναθέτει στον Πρόεδρό του να διαβιβάσει το παρόν ψήφισμα στο Συμβούλιο και στην Επιτροπή.

(1) ΕΕ C 58 της 15.2.2018, σ. 9.

(2) PE573.223v01-00.

(3) Κείμενα που εγκρίθηκαν, P9_TA(2020)0176.

(4) ΕΕ L 186 της 11.7.2019, σ. 21.

(5) ΕΕ L 155 της 18.6.2009, σ. 17.

(6) ΕΕ L 343 της 23.12.2011, σ. 1.

(7) ΕΕ L 94 της 28.3.2014, σ. 375.

(8) ΕΕ L 157 της 27.5.2014, σ. 1. Οι ενδοεταιρικά μετατιθέμενοι αποσπώνται από μια επιχείρηση που έχει την έδρα της εκτός της ΕΕ για να εργαστούν σε μια επιχείρηση που ανήκει στον ίδιο όμιλο εταιρειών και έχει έδρα στην ΕΕ.

(9) ΕΕ L 132 της 21.5.2016, σ. 21.

(10) Οδηγία 2003/86/ΕΚ του Συμβουλίου, της 22ας Σεπτεμβρίου 2003, σχετικά με το δικαίωμα οικογενειακής επανένωσης (ΕΕ L 251 της 3.10.2003, σ. 12).

(11) Οδηγία 2003/109/ΕΚ του Συμβουλίου, της 25ης Νοεμβρίου 2003, σχετικά με το καθεστώς υπηκόων τρίτων χωρών οι οποίοι είναι επί μακρόν διαμένοντες (ΕΕ L 16 της 23.1.2004, σ. 44).

(12) Μελέτες του θεματικού τμήματος πολιτικής Γ σχετικά με τη διερεύνηση νέων οδών για τη νομοθεσία σχετικά με τη μετανάστευση εργατικού δυναμικού στην ΕΕ και τη συνεργασία της ΕΕ με τρίτες χώρες στον τομέα της μετανάστευσης

(13) Fasani, F. και Mazza, J., «Immigrant key workers: Their contribution to Europe’s COVID-19 response» (Μετανάστες εργαζόμενοι σε τομείς ζωτικής σημασίας: η συμβολή τους στην αντιμετώπιση της COVID-19 από την Ευρώπη), Υπηρεσία Εκδόσεων της Ευρωπαϊκής Ένωσης, Λουξεμβούργο, 2020.

(14) Οδηγία 2009/52/ΕΚ του Ευρωπαϊκού Κοινοβουλίου και του Συμβουλίου, της 18ης Ιουνίου 2009, σχετικά με την επιβολή ελάχιστων προτύπων όσον αφορά τις κυρώσεις και τα μέτρα κατά των εργοδοτών που απασχολούν παράνομα διαμένοντες υπηκόους τρίτων χωρών (ΕΕ L 168 της 30.6.2009, σ. 24).

(15) Κατά τον έλεγχο καταλληλότητας προσδιορίστηκαν οι ακόλουθοι κύριοι τομείς που παρουσιάζουν τα περισσότερα προβλήματα εσωτερικής συνοχής: διαδικασίες υποβολής αιτήσεων, προϋποθέσεις εισδοχής και διαμονής (συμπεριλαμβανομένων των λόγων απόρριψης και ανάκλησης), προϋποθέσεις ίσης μεταχείρισης, κινητικότητα εντός της ΕΕ και οικογενειακή επανένωση.

(16) Σύσταση του Συμβουλίου, της 20ής Δεκεμβρίου 2012, για την επικύρωση της μη τυπικής και της άτυπης μάθησης (ΕΕ C 398 της 22.12.2012, σ. 1).

(17) Ευρωπαϊκό Δίκτυο Μετανάστευσης, Determining labour shortages and the need for labour migration from third countries in the EU (Προσδιορισμός των ελλείψεων του εργατικού δυναμικού και της ανάγκης για μετανάστευση εργατικού δυναμικού από τρίτες χώρες στην ΕΕ), Ευρωπαϊκή Επιτροπή, Βρυξέλλες, 2015.

(18) Βλέπε επίσης: EPRS, The cost of non-Europe in the area of legal migration (Το κόστος της μη Ευρώπης στον τομέα της νόμιμης μετανάστευσης), Ευρωπαϊκό Κοινοβούλιο, Βρυξέλλες, 2019, σ. 21.

(19) Απόφαση (ΕΕ) 2018/646 του Ευρωπαϊκού Κοινοβουλίου και του Συμβουλίου, της 18ης Απριλίου 2018, για ένα κοινό πλαίσιο για την παροχή καλύτερων υπηρεσιών για τις δεξιότητες και τα επαγγελματικά προσόντα (Europass) (ΕΕ L 112 της 2.5.2018, σ. 42).